b'\n_START_ARTICLE_\nBrevbombe\n_START_PARAGRAPH_\nEn brevbombe er en bombe der bliver sendt med posten og eksploderer, n\xc3\xa5r modtageren \xc3\xa5bner den.\n_START_SECTION_\nBrevbomber i Danmark\n_START_PARAGRAPH_\nBrevbomber har v\xc3\xa6ret anvendt i Danmark. En af de f\xc3\xb8rste beskrivelser af en brevbombe stammer fra embedsmanden Bolle Willum Luxdorphs dagb\xc3\xb8ger. Han nedskrev begivenheder i samtiden fra ind- og udland. Den 19. januar 1764 skriver han: "Obrister [oberst] Poulsen paa B\xc3\xb8rglum-Closter bliver sendt med Posten en Eske. Da hand aabner den, befindes deri Krudt og en Fyrlaas, som s\xc3\xa6tter Ild deri, saa at hand bliver meget beskadiget." Den 15. februar samme \xc3\xa5r skriver han: "Obrister Pouls\xc3\xb8n faaer et tydsk Brev, at Dosis skal med det f\xc3\xb8rste blive st\xc3\xa6rkere."  I en senere optegnelse har Luxdorph i et historisk v\xc3\xa6rk fundet et lignende tilf\xc3\xa6lde, som ogs\xc3\xa5 var fra \xc3\xa5ret 1764, men som skete i Savona i Italien._NEWLINE_I 1972 blev brevbomber der var sendt til j\xc3\xb8diske organisationer i Danmark opfanget af politiet i Indien. Samme \xc3\xa5r i december blev det 33-\xc3\xa5rig PFLP-medlem Achmed Awadella h\xc3\xa5rdt s\xc3\xa5ret af en brevbombe. Bomben var muligvis sendt af PLO\'s terrororganisation Sorte September._NEWLINE_S\xc3\xb8ller\xc3\xb8dgadebomben der dr\xc3\xa6bte en person p\xc3\xa5 Internationale Socialister\'s kontor den 16. marts 1992 var muligvis en brevbombe._NEWLINE_I 1995 var en brevbombe p\xc3\xa5 500 gram plastisk spr\xc3\xa6ngstof adresseret til Jonni Hansen, lederen af Danmarks Nationalsocialistiske Bev\xc3\xa6gelse(DNSB)._NEWLINE_I 1997 fors\xc3\xb8gte en dansk nationalsocialist, Thomas Derry Nakaba, sammen med to andre nationalsocialister at sende tre brevbomber fra en postkasse i Malm\xc3\xb8. Han blev id\xc3\xb8mt otte \xc3\xa5rs f\xc3\xa6ngsel._NEWLINE_I september 2010 var der gisninger fremme om at bombespr\xc3\xa6ngningen p\xc3\xa5 Hotel J\xc3\xb8rgensen skete ved fremstillingen af en brevbombe.'